Urmareste Modifică dimensiunea fontului: Play

Bucureşti, 23 mai /Agerpres/ - Procurorul şef al Direcţiei Naţionale Anticorupţie, Laura Codruţa Kovesi, a declarat, luni, că procurorii DNA au în derulare mai multe anchete care vizează achiziţiile publice făcute de diferite spitale din Bucureşti şi alte localităţi, însă nu poate confirma pentru ce produse, medicamente sau tipuri de aparatură medicală.



"Avem foarte multe anchete care vizează achiziţii publice. În ceea ce priveşte frauda în achiziţiile publice în domeniul sănătăţii, pot să vă spun că avem în derulare mai multe anchete care vizează mai multe achiziţii publice de la diferite spitale atât din Bucureşti dar şi din celelalte localităţi ale României. Nu vă pot confirma pentru ce produse, pentru ce medicamente, pentru ce tipuri de aparatură medicală pentru că aceste investigaţii sunt confidenţiale", a spus Kovesi, răspunzând unei întrebări despre posibila implicare a DNA în ancheta Hexi Pharma, la ieşirea de la dezbaterea "Corupţia în sistemul de sănătate - prevenire şi investigare. Experienţă, bune practici şi provocări".



Ea a precizat că, pe măsură ce procurorii anticorupţie vor finaliza cercetările şi vor face actele necesare demarării procedurilor de inculpare, vor fi făcute public informaţiile despre aceste cazuri. AGERPRES/(A - autor: Mădălina Cochinescu Verman, editor: Cristina Tatu)